"ሑሩ ውስተ ዂሉ ዓለም ወስብኩ ወንጌለ ለኩሉ ጥፍረት
ወደ ዓለም ሁሉ ሒዱ፣ለፍጥረትም ሁሉ ወንጌልን ስበኩ፤"
ማር.16፥15።
‹‹በእርሱ የሚያምን ሁሉ የዘለዓለም ሕይወት እንዲኖረው እንጂ እንዳይጠፋ እግዚአብሔር አንድያ ልጁን እስኪሰጥ ድረስ ዓለሙን እንዲሁ ወዶአልና›› እንዳለው ዮሐ 3፥16 በዚህ አምላካዊ ፍቅር ሁላችንም በመስቀሉ ተሰባስበን ለእኛም ያለውን ፍቅሩን ማሳየት ብቻ ሳይሆን ስለሰጠን ዛሬም ማንኛውም ክርስቲያን የቀለም፣ የቋንቋ፣ የነገድና የጾታ ልዩነት ሳያደርግ ሁሉንም በክርስቶስ ፍቅር አንድ አድርጐ ይመለከታል፣ ሥርዓቱም ትምህርቱም ይህ ነው።
1ኛ ጴጥ 4፥7/ ዮሐ 15፥12
የክርስትና ሃይማኖት ሰውን በሰውነቱ የማክበር ሥርዓት ያለው ሃይማኖት ነው
ክርስቲያናዊ ሃይማኖታችን ለሰዎች ሁሉ ትልቁ አክብሮትን ይሰጣል ከምናውቃቸው ይልቅ የማናውቃቸውን /አንዳችን/ ከፍ ከአሉት ይልቅ ችግር ዝቅ ያደረጋቸውን ዋጋና ሥጦታን ከሚመልሱት ይልቅ ምንም የሌላቸውን የማሰብና የማሳብሰብ በአጠቃላይ ከሚቀርቡን ይልቅ የሚያሳድዱን ከሚመርቁን ይልቅ የሚረግሙንን በጸጋ የመቀበል ነገር ግን ሰውን በሰውነቱ የማክበርና የመወደድ ሥርዓት ያለው ነው። በማይመች አካሄድ /2.ቆሮ 6፥14 / ከአልሆነ በቀር አብሮ የመኖርን የመቻቻልን ትዕግሥት የሚያላብስ ነው። ‹‹ለማንም ስለክፉ ፈንታ ክፉ አትመልሱ በሰው ሁሉ ፊት መልካም የሆነውን አስቡ›› ተብሎ በታዘዘው መሠረት በተለይ ቅድስት ሀገራችን ኢትዮጵያን በዚህ መጽሐፍ ቅዱሳዊ ትእዛዝ መሠረት ልዩ ያደርጋታል። በአጠቃላይ ሃይማኖታችን በእነዚህ ዓይነት በጐ ሥራዎች ላይ ቆም ብሎ ወርቅነቱ የሚታይ ዕሴታዊ ሃይማኖት ነው (ሮሜ 12፥17)
ክርስትና ለአዲስ ኪዳን አማኞች በሙሉ የተሰጠ ሹመት ነው በብሉይ ኪዳንም ቢሆን እግዚአብሔር ሕዝብ እስራኤል በሙሉ እንዲያገለግለው ወዶ ሳለ ሕዝቡ ለካህናት መንግሥትነት በሚበቁበት መታመን ውስጥ ስላልተገኘ የክህነት አገልግሎት የሌለው ሆነ፤ በአዲስ ኪዳን ግን እያንዳንዱ ክርስቲያን በአዲስ ሕይወት ተወልዷል። (1ኛ.ጴጥ .ምዕ 2፥9፣ ራእይ፡ ምዕ.1፥6) ይህን እውነት ገንዘባችን አድርገን በዚህ አገልግሎት ስንተጋ ሌሎችን ወደ ወንጌል እውነት እንዲመጡ ምክንያት እንሆናለን። ካህን በእግዚአብሔር ፊት እግዚአብሔርን ወክሎ በሕዝቡ ፊት ይቆማል። ዛሬ በተጨነቀ በተሳሳተ፤ ግራ በተጋባ ሕዝብ መካከል እንኖራለን፤ እውነቱን አውቀን ዝም ብንል፣ እንደበደለኞች እንቆጠራለን፤ ባለ እዳዎችም ነን። የሕዝባችንን ችግርና ጉድለት ይዘን በአምላካችን ፊት እንዲሁም ለሕዝቡ መመሪያ የሚሆነውን እውነት ከአምላክ ተቀብለን ለሕዝቡ ለማስተላለፍ መትጋት አለብን። ይህ ኃላፊነት የሙሉ ጊዜ አገልጋዮች ብቻ ሳይሆን ለምእመናን በሙሉ የተሰጠ መሆኑን መጽሐፍ ቅዱስ ያስገነዝበናል። የአማኞች በሙሉ የዐይነ ልቡና ብርሃን መብራት ይህን ታላቅ ኃላፊነት ለመወጣት አስፈላጊ ነው። አምላካችን የሰጠንን አደራ መወጣት ግዴታ አለብን። በጎውን ማን ያሳየናል የሚሉ ብዙ ናቸውና (መዝ.4፥6) ስለዚህም ለኑሮ ከተሰማራንበት ሌላው ሙያችን ይልቅ ሁሉን የሚቆጣጠር ቀዳሚ ተልእኮአችን የሰማዩ መንግሥት ውክልና መሆኑን በደንብ ልናጤናነው ይገባናል። የአማኙን ደኅንነት ሙሉ የሚያደርገው የኢየሱስን አምላክነት ማመን ብቻ ሳይሆን በአፍም መመስከሩ ጭምር ነው። (ሮሜ፡ ምዕ 10፥9-10) እንግዲህ ይህን ስንመለከት በምስክርነት የተፈተነ እምነት ሕያው መሆኑን እንገነዘባለን።
በምድር ኑሮአችን ክርስቲያን በመሆን የምናተርፈው ትልቁ ነገር ለሌሎች መኖር ነው። ጌታችን አምላካችን ለሌሎች መኖር ስላለብን ኃላፊነት ሲናገር ‹‹መልካምን ሥራችሁን አይተው በሰማያት ያለው አባታችሁን እንዲያከብሩ ብርሃናችሁ እንዲሁ በሰው ሁሉ ፊት ይብራ›› (ማቴ፡ምዕ.5፥16) ብሎናል።
በተጨማሪም ‹‹እናንተ የምድር ጨው ናችሁ› ተብለናል። በብዙ ልፋትና ድካም የተሠራው ምግብ ጣእም እንዲሰጥ ጨው ያስፈልገዋል፤ ልክ እንዲሁ ይህች ወዟን እያንጠፈጠፈች በብዙ የተወሳሰበ ሁኔታ ውስጥ የወደቀችው ዓለማችን ጣእም እንዲኖራት አምላክ እኛን የምድር ጨው አድርጎ በመካከላቸው አኖርን። እውንቱ ይህ ሆኖ ሳለ ለብዙዎቻችን ጨው ከመሆን ይልቅ ስኳር መሆን ይቀናናል የተሰጠንና የኛን እውነተኛ ማንነት ትተን ራሳችን የሰጠናት ዓለም ልሳ ልሳ ትጨርሰናለች። "ዓለም በኛ ዘንድ የሞተች ናት እኛም በዓለም ዘንድ የሞትን ነን የምንል ሰዎች" እንኳ ሕይወታችንን ለሚያደናቅፍ አካሄድ የሄድን ስንቶች እንሆን? እኔን ግን የሚቤዠኝ ሕያው እንደሆነ በመጨረሻም ዘመን በምድር ላይ እንዲቆም ይህ ቆርበቴም ከጠፋ በኋላ በዚያን ጊዜ ከሥጋዬ ተለይቼ እግዚአብሔርን እንዳይ አውቃለሁ እኔ ራሴ አየዋለሁ አይኖቼም ይመለከቱታል /ኢዮብ ፡ምዕ.19፥25 ስውር ተንኰል ባለበት የሽንገላ ቃል፣ አቅማችንን በሚያሳጣ ውድቀት ውስጥ የተዘፈቅን ስንቶች እንደሆን? "ልጄ ሆይ ኃጢአተኞች ቢያባብሉህ እሺ አትበል።" (ምሳ፡ምዕ.1፥10) ነፍሴ በሚል የሽንገላ ቃል ነፍሳቸውን ያጡ በመመሳሰል ከጨውነት ይልቅ ስኳርነት የመረጡ አያሌ ናቸው። ጌታችን መድኃኒታችን የመረጡ ግን ጠንቃቃና አስተዋይ ሊሆኑ ይገባል።
ስኳር ከመሆን የዳኑ ቢኖሩ ‹‹የእንግሊዝ ጨው›› መሆን የቀለላቸው አያሌ ቅዱሳን ናቸው። ክርስቶስ በምድር አገልግሎቱ ሥር ነቀል ትምህርትና ምክርን የሰጠን አምላካችን የአያሌ ቅዱሳን ድካም ወይም በኃጢአተኞች መካከል ገብቶ መከለስ (መበረዝ) ወይም አለቅጥ መመጻደቅ ፈሪሳዊ መሆን ነው፤ ሁለቱም ለእምነት ተጓዥ አይበጅም። ‹‹እንግሊዝ ጨው›› ጣዕምን የመስጠት ቃና የሌለው ሆድ የሚያሸብር መድኃኒት ነው። እንዲህ ካለ አማንያን ጋር የሚኖሩ የማያምኑ ሰዎች እንደነ እገሌስ ከመሆን ቢቀር ይሻላል ይላሉ መምህራችን ጌታችን ኢየሱስ ክርስቶስ በሽተኞች እንጂ ጤናሞች ባለመድኃኒት አያስፈልጋቸውም ብሎ ውሎውን ከእነርሱ ጋር ባደረገ ጊዜ የቀራጮች፤ የአመንዝሮች፤ የኃጢአተኞች ጓደኛ ተባለ፤ ሆኖም ኃጢአተኞችን ወደዳቸው ሰበከላቸው፤ አስተማራቸው እንጂ በመመጻደቅ ከእነርሱ አልራቀም። እኛም በመጠን ኖረንና ነቅተን ሌቦች ቆፍረው የማይሰርቁትን ብልና ዝገት የማያጠፋውን ሰማያዊ ሃብት ለማከማቸት በደኀንነት ጣቢያ እንዳሉ ለመሰላቸው፣ በጎን አገኘን ላሉ ሆኖም አጥብቀው ለራቁት ላልተጠመቁትና ላላመኑት የአምላክን ማዳን እንመስክር፤ ድካማችን ዋጋ አለውና ‹‹ጥበበኞች እንደ ሰማይ ጸዳል ብዙዎችንም ወደ ጽድቅ የሚመልሱ እንደከዋክብት ዘለዓም ይደምቃሉ (ት.ዳ ምዕ.12፥3)
ወስብሐት ለእግዚአብሔር!
ከአባ ሳሙኤል
በኢትዮጵያ ኦርቶዶክስ ተዋሕዶ ቤተ ክርስቲያን
የልማትና ክርስቲያናዊ ተራድኦ ኮሚሽን ሊቀ ጳጳስ
አዲስ አበባ